ประกาศกระทรวงการคลังเรื่อง การกําหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่-----------------------------โดยที่การประกอบธุรกิจสินทรัพย์ดิจิทัลต้องได้รับใบอนุญาตประกอบธุรกิจสินทรัพย์ดิจิทัลจากกระทรวงการคลังและเงื่อนไขสําคัญประการหนึ่งในการพิจารณาอนุญาตประกอบธุรกิจสินทรัพย์ดิจิทัลคือ คุณสมบัติและความเหมาะสมของผู้ถือหุ้นรายใหญ่ของผู้ขอรับใบอนุญาตประกอบธุรกิจสินทรัพย์ดิจิทัลดังนั้น เพื่อเป็นการพิทักษ์ประโยชน์ของประชาชนและเพื่อให้ทางการสามารถกํากับดูแลผู้ได้รับใบอนุญาตประกอบธุรกิจสินทรัพย์ดิจิทัลดํารงไว้ซึ่งผู้ถือหุ้นรายใหญ่ เป็นที่น่าเชื่อถือต่อประชาชนและเหมาะสมแก่การประกอบธุรกิจสินทรัพย์ดิจิทัลต่อไป อาศัยอํานาจตามความในมาตรา ๔ และมาตรา ๒๗ แห่งพระราชกําหนดการประกอบธุรกิจสินทรัพย์ดิจิทัล พ.ศ. ๒๕๖๑ รัฐมนตรีว่าการกระทรวงการคลังตามข้อเสนอแนะของคณะกรรมการ ก.ล.ต. จึงกําหนดเงื่อนไขให้ผู้ได้รับใบอนุญาตประกอบธุรกิจสินทรัพย์ดิจิทัลต้องปฏิบัติ ดังต่อไปนี้ข้อ ๑ ในประกาศนี้"ผู้ประกอบธุรกิจสินทรัพย์ดิจิทัล"หมายความว่า ผู้ได้รับใบอนุญาตประกอบธุรกิจประเภทใดประเภทหนึ่งหรือหลายประเภท ดังต่อไปนี้ เว้นแต่บริษัทที่อยู่ภายใต้การกํากับดูแลของหน่วยงานของรัฐแห่งอื่นอยู่แล้วก่อน ได้รับใบอนุญาตประกอบธุรกิจสินทรัพย์ดิจิทัล(๑) การเป็นศูนย์ซื้อขายคริปโทเคอร์เรนซี(๒) การเป็นศูนย์ซื้อขายโทเคนดิจิทัล(๓) การเป็นนายหน้าซื้อขายคริปโทเคอร์เรนซี(๔) การเป็นนายหน้าซื้อขายโทเคนดิจิทัล(๕) การเป็นผู้ค้าคริปโทเคอร์เรนซี(๖) การเป็นผู้ค้าโทเคนดิจิทัล"ผู้ถือหุ้นรายใหญ่" หมายความว่า บุคคลที่ถือหุ้นในผู้ประกอบธุรกิจสินทรัพย์ดิจิทัลไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่มีสิทธิออกเสียงทั้งหมดของผู้ประกอบธุรกิจสินทรัพย์ดิจิทัลนั้นข้อ ๒ ห้ามมิให้ผู้ประกอบธุรกิจสินทรัพย์ดิจิทัลยอมให้บุคคลใดมีอํานาจครอบงําการบริหารงานหรือการจัดการบริษัท เว้นแต่เป็นการใช้สิทธิของผู้ถือหุ้นในที่ประชุมผู้ถือหุ้น หรือเป็นการบริหารงานตามสัญญาของบุคคลที่ได้รับความเห็นชอบจากสํานักงาน ก.ล.ต. ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดลักษณะต้องห้ามของกรรมการและผู้บริหารของผู้ประกอบธุรกิจสินทรัพย์ดิจิทัลข้อ ๓ ให้ผู้ประกอบธุรกิจสินทรัพย์ดิจิทัลยื่นคําขอรับความเห็นชอบบุคคลที่เป็นผู้ถือหุ้นรายใหญ่ต่อสํานักงาน ก.ล.ต. ตามแบบและวิธีการ พร้อมทั้งเอกสารหลักฐานที่คณะกรรมการ ก.ล.ต.ประกาศกําหนดไว้บนเว็บไซต์ของสํานักงาน ก.ล.ต. โดย(๑) กรณีที่การเป็นผู้ถือหุ้นรายใหญ่ของบุคคลดังกล่าวจะเกิดขึ้นเนื่องจากผู้ประกอบธุรกิจสินทรัพย์ดิจิทัลมีการเพิ่มทุน ให้ผู้ประกอบธุรกิจสินทรัพย์ดิจิทัลยื่นคําขอรับความเห็นชอบก่อนวันที่ผู้ประกอบธุรกิจสินทรัพย์ดิจิทัลจะขายหุ้นเพิ่มทุนอันเป็นผลให้บุคคลนั้นเป็นผู้ถือหุ้นรายใหญ่(๒) กรณีอื่นนอกจาก (๑) ให้ผู้ประกอบธุรกิจสินทรัพย์ดิจิทัลยื่นคําขอรับความเห็นชอบภายในสิบสี่วันนับแต่วันที่ผู้ประกอบธุรกิจสินทรัพย์ดิจิทัลรู้หรือมีเหตุอันควรรู้ว่ามีบุคคลเป็นผู้ถือหุ้นรายใหญ่โดยยังไม่ได้รับความเห็นชอบจากสํานักงาน ก.ล.ต.ข้อ ๔ สํานักงาน ก.ล.ต. จะพิจารณาให้ความเห็นชอบผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลภายในสามสิบวันนับแต่วันที่สํานักงาน ก.ล.ต. ได้รับคําขอรับความเห็นชอบ เอกสารและหลักฐานครบถ้วนตามคู่มือสําหรับประชาชนข้อ ๕ ภายใต้บังคับข้อ ๖ และข้อ ๗ บุคคลที่จะได้รับความเห็นชอบจากสํานักงาน ก.ล.ต. ให้เป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัล ต้องไม่มีลักษณะต้องห้าม ดังต่อไปนี้(๑) อยู่ระหว่างถูกกล่าวโทษหรือถูกดําเนินคดีตามกฎหมายดังนี้ (ก) กฎหมายว่าด้วยการประกอบธุรกิจสินทรัพย์ดิจิทัลโดยหน่วยงานที่มีอํานาจตามกฎหมายนั้น ทั้งนี้ ในความผิดเกี่ยวกับการกระทําอันไม่เป็นธรรมเกี่ยวกับการซื้อขายสินทรัพย์ดิจิทัลหรือการบริหารงานที่มีลักษณะเป็นการหลอกลวง ฉ้อฉล หรือทุจริต (ข) กฎหมายว่าด้วยหลักทรัพย์และตลาดหลักทรัพย์โดยหน่วยงานที่มีอํานาจตามกฎหมายนั้น ทั้งนี้ ในความผิดเกี่ยวกับการกระทําอันไม่เป็นธรรมเกี่ยวกับการซื้อขายหลักทรัพย์หรือการบริหารงานที่มีลักษณะเป็นการหลอกลวง ฉ้อฉล หรือทุจริต(๒) อยู่ระหว่างถูกกล่าวโทษหรือถูกดําเนินคดีตามกฎหมายว่าด้วยการป้องกันและปราบปรามการฟอกเงินโดยหน่วยงานที่มีอํานาจตามกฎหมายนั้น(๓) เคยได้รับโทษจําคุกโดยคําพิพากษาถึงที่สุดให้จําคุกในความผิดเกี่ยวกับทรัพย์ที่กระทําโดยทุจริต(๔) เคยต้องคําพิพากษาหรือถูกเปรียบเทียบปรับเนื่องจากกระทําความผิดตาม (๑) หรือ (๒)(๕) เคยถูกไล่ออก ปลดออก หรือให้ออกจากงาน อันเนื่องจากการกระทําโดยทุจริต(๖) เคยถูกถอดถอนจากการเป็นกรรมการ ผู้จัดการ หรือบุคคลซึ่งรับผิดชอบในการดําเนินงานของบริษัทหลักทรัพย์ตามมาตรา ๑๔๔ หรือมาตรา ๑๔๕ แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕(๗) มีการทํางานอันส่อไปในทางไม่สุจริต(๘)จงใจแสดงข้อความอันเป็นเท็จในสาระสําคัญหรือปกปิดข้อความจริงอันเป็นสาระสําคัญที่ควรบอกให้แจ้งในการขอรับความเห็นชอบเป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลหรือผู้ประกอบธุรกิจหลักทรัพย์ หรือในรายงานอื่นใดที่ต้องยื่นต่อสํานักงาน ก.ล.ต. หรือคณะกรรมการ ก.ล.ต.(๙) มีการทํางานที่แสดงถึงการขาดจรรยาบรรณหรือขาดมาตรฐานในการประกอบธุรกิจสินทรัพย์ดิจิทัล ธุรกิจหลักทรัพย์ หรือการประกอบวิชาชีพที่เกี่ยวข้องกับการเงิน(๑๐) อยู่ระหว่างถูกหน่วยงานอื่นที่มีอํานาจในการกํากับดูแลธุรกิจทางการเงินในประเทศหรือต่างประเทศ สั่งพักการประกอบธุรกิจหรือการเป็นผู้บริหารของนิติบุคคลที่อยู่ภายใต้การกํากับดูแล(๑๑) ถูกหน่วยงานอื่นที่มีอํานาจในการกํากับดูแลธุรกิจทางการเงินในประเทศหรือต่างประเทศสั่งเพิกถอนการประกอบธุรกิจ หรือการเป็นผู้บริหาร หรือการให้ความเห็นชอบในการเป็นผู้ถือหุ้นรายใหญ่ของนิติบุคคลที่อยู่ภายใต้การกํากับดูแลและปัจจุบันยังไม่ได้รับอนุญาตให้กลับมาประกอบธุรกิจหรือเป็นผู้บริหาร หรือเป็นผู้ถือหุ้นของนิติบุคคลที่อยู่ภายใต้การกํากับดูแล(๑๒) มีลักษณะต้องห้ามตามที่หน่วยงานอื่นที่มีอํานาจในการกํากับดูแลธุรกิจทางการเงินในประเทศหรือต่างประเทศจะไม่ให้ประกอบธุรกิจหรือเป็นผู้บริหารหรือเป็นผู้ถือหุ้นรายใหญ่ของนิติบุคคลที่อยู่ภายใต้การกํากับดูแลในกรณีที่บุคคลตามวรรคหนึ่งเป็นนิติบุคคล กรรมการหรือหุ้นส่วนของนิติบุคคลนั้น ต้องไม่มีลักษณะต้องห้ามตามที่กําหนดใน (๑) ถึง (๑๒) ด้วยข้อ ๖ ในกรณีที่ปรากฏว่าบุคคลที่จะเป็นผู้ถือหุ้นรายใหญ่ในผู้ประกอบธุรกิจสินทรัพย์ดิจิทัลมีลักษณะต้องห้ามตามข้อ ๕ (๓) (๔) (๕) (๖) (๗) (๘) หรือ (๙) ให้สํานักงาน ก.ล.ต. มีอํานาจกําหนดระยะเวลาหรือเงื่อนไขในการห้ามมิให้บุคคลดังกล่าวเป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัล โดยคํานึงถึงความร้ายแรงของพฤติกรรมของบุคคลนั้นเป็นรายกรณี ทั้งนี้ ระยะเวลาที่กําหนดดังกล่าวต้องไม่เกินห้าปีนับแต่วันที่บุคคลนั้นพ้นโทษตามคําพิพากษาหรือนับแต่วันที่คณะกรรมการเปรียบเทียบมีคําสั่งเปรียบเทียบปรับบุคคลนั้น หรือนับแต่วันที่มีคําวินิจฉัยของหน่วยงานที่มีอํานาจกํากับดูแลหรือพิจารณาพฤติกรรมดังกล่าวให้นําความในวรรคหนึ่งมาใช้บังคับกับบุคคลที่เป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลและปรากฏลักษณะต้องห้ามตามข้อ ๕ (๓) (๔) (๕) (๖) (๗) (๘) หรือ (๙) ในภายหลังด้วยโดยอนุโลมปัจจัยที่อาจนํามาใช้ในการพิจารณาความร้ายแรงของพฤติกรรมตามวรรคหนึ่ง ให้เป็นไปตามที่สํานักงาน ก.ล.ต. ประกาศกําหนดข้อ ๗ เมื่อข้อเท็จจริงเกี่ยวกับพฤติกรรมของบุคคลใดเข้าข่ายที่กําหนดในข้อ ๕ (๓) (๔) (๕) (๖) (๗) (๘) หรือ (๙) และความร้ายแรงของพฤติกรรมของบุคคลนั้นเมื่อได้พิจารณาตามปัจจัยที่สํานักงาน ก.ล.ต. ประกาศกําหนดตามข้อ ๖ แล้ว อยู่ในกลุ่มของพฤติกรรมที่มีระยะเวลาสูงสุดไม่เกินหนึ่งปีสําหรับการห้ามมิให้เป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัล สํานักงาน ก.ล.ต. อาจพิจารณาให้ถือว่าพฤติกรรมของบุคคลดังกล่าวมิได้เป็นลักษณะต้องห้ามตามที่กําหนดในข้อ ๕ หากไม่มีเหตุอันควรเชื่อว่าการที่บุคคลนั้นเป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลจะก่อให้เกิดความเสียหายต่อประโยชน์ของประชาชนหรือจะทําให้ผู้ลงทุนขาดความเชื่อมั่นต่อภาคธุรกิจสินทรัพย์ดิจิทัลข้อ ๘ ผู้ประกอบธุรกิจสินทรัพย์ดิจิทัลใดมีผู้ถือหุ้นรายใหญ่ที่มีลักษณะต้องห้ามตามที่กําหนดในข้อ ๕ ผู้ประกอบธุรกิจสินทรัพย์ดิจิทัลนั้นต้องรายงานข้อเท็จจริงดังกล่าวเป็นหนังสือต่อสํานักงาน ก.ล.ต. ภายในสิบสี่วันนับแต่วันที่รู้หรือมีเหตุอันควรรู้ถึงลักษณะต้องห้ามของผู้ถือหุ้นรายใหญ่นั้นเมื่อปรากฏข้อเท็จจริงในภายหลังว่าบุคคลที่สํานักงาน ก.ล.ต. เห็นชอบให้เป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลใดมีลักษณะต้องห้ามตามข้อ ๕ ให้สํานักงาน ก.ล.ต. มีอํานาจเพิกถอนความเห็นชอบที่ได้ให้ไว้แล้วได้ข้อ ๙ ในกรณีที่บุคคลใดต้องห้ามมิให้เป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลอันเนื่องจากบุคคลนั้นมีลักษณะต้องห้ามตามข้อ ๕ (๓) (๔) (๕) (๖) (๗) (๘) หรือ (๙) เมื่อพ้นระยะเวลาที่กําหนดตามข้อ ๖ หรือกรณีเป็นไปตามเงื่อนไขที่กําหนดตามข้อ ๖ แล้ว มิให้สํานักงาน ก.ล.ต. นําพฤติกรรมอันเป็นลักษณะต้องห้ามตามข้อ ๕ (๓) (๔) (๕) (๖) (๗) (๘) หรือ (๙) ที่ได้เคยใช้เป็นเหตุในการห้ามมิให้บุคคลดังกล่าวเป็นผู้ถือหุ้นรายใหญ่ของผู้ประกอบธุรกิจสินทรัพย์ดิจิทัลในครั้งก่อนมาเป็นเหตุในการห้าม โดยอาศัยลักษณะต้องห้ามในวงเล็บเดียวกันนั้นในครั้งหลังอีกข้อ ๑๐ เมื่อปรากฏข้อเท็จจริงว่าผู้ประกอบธุรกิจสินทรัพย์ดิจิทัลใดมีผู้ถือหุ้นรายใหญ่ที่ไม่ได้รับความเห็นชอบจากสํานักงาน ก.ล.ต. เพราะเหตุที่มีลักษณะต้องห้ามตามข้อ ๕ หรือถูกสํานักงาน ก.ล.ต. เพิกถอนความเห็นชอบตามข้อ ๘ ให้ผู้ประกอบธุรกิจสินทรัพย์ดิจิทัลนั้นดําเนินการแก้ไขเหตุที่มิชอบดังกล่าวภายในเก้าสิบวันนับแต่วันที่ได้รับแจ้งจากสํานักงาน ก.ล.ต. หากไม่สามารถแก้ไขได้ ภายในระยะเวลาดังกล่าว ให้คณะกรรมการ ก.ล.ต. มีอํานาจสั่งให้ผู้ประกอบธุรกิจสินทรัพย์ดิจิทัลนั้นงดเว้นการขยายการประกอบธุรกิจหรือระงับการประกอบธุรกิจทั้งหมดหรือบางส่วนเป็นการชั่วคราวได้ ทั้งนี้ จนกว่าผู้ประกอบธุรกิจสินทรัพย์ดิจิทัลจะแก้ไขเหตุที่มิชอบดังกล่าวข้างต้นได้แล้วเสร็จ ในการนี้คณะกรรมการ ก.ล.ต. อาจกําหนดให้ผู้ประกอบธุรกิจสินทรัพย์ดิจิทัลดําเนินการอื่นใดเพื่อคุ้มครองและรักษาประโยชน์ของลูกค้าข้อ ๑๑ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ ๑๖ กรกฎาคม พ.ศ. ๒๕๖๑ อภิศักดิ์ ตันติวรวงศ์ รัฐมนตรีว่าการกระทรวงการคลัง